b'\n_START_ARTICLE_\nBorrel\xc3\xa5s\n_START_PARAGRAPH_\nBorrel\xc3\xa5s er en festemekanisme som brukes for \xc3\xa5 lukke og holde sammen klesplagg, sko, vesker, remmer og annet. L\xc3\xa5sen best\xc3\xa5r av to flate stykker som er laget av plast og sydd eller limt til hver sin del av det som skal l\xc3\xa5ses sammen: det ene stykket best\xc3\xa5r av \xc3\xb8rsm\xc3\xa5, tettsittende, fleksible plastkroker (\xc2\xabhankj\xc3\xb8nn\xc2\xbb), det andre er et ullent motstykke med tilsvarende l\xc3\xb8kkeformede plasttr\xc3\xa5der og hemper (\xc2\xabhunkj\xc3\xb8nn\xc2\xbb). N\xc3\xa5r delene blir presset sammen, huker krokene seg fast i ullen slik at forbindelsen blir fast, men t\xc3\xb8yelig. Borrel\xc3\xa5sen \xc3\xa5pnes ved at stykkene rykkes fra hverandre igjen._NEWLINE_Borrel\xc3\xa5sene er enklere \xc3\xa5 h\xc3\xa5ndtere enn knapper, hekter, glidel\xc3\xa5ser og lisser, og brukes derfor ofte p\xc3\xa5 ytterkl\xc3\xa6r og sko for barn. Borrel\xc3\xa5s brukes ogs\xc3\xa5 ofte for \xc3\xa5 stramme til fritidsplagg omkring hals, armer og bein. Tidligere var det gjerne trykknapper p\xc3\xa5 slike klesplagg._NEWLINE_L\xc3\xa5semekanismen er oppkalt etter kurvplanten borre (arctium) der de modne fruktene har pigger som lett huker seg fast i dyrepels og ullkl\xc3\xa6r.\n_START_SECTION_\nHistorikk\n_START_PARAGRAPH_\nHandelsnavnet p\xc3\xa5 den mest kjente varianten av borrel\xc3\xa5s er velcro. Oppfinneren, en sveitser ved navn George de Mestral, satte ordet sammen av velour (\xc2\xabfl\xc3\xb8yel\xc2\xbb) og crochet (\xc2\xabkrok\xc2\xbb). Han ble interessert i hvordan enkelte fr\xc3\xb8 stadig festet seg p\xc3\xa5 kl\xc3\xa6r og dyrepels, og s\xc3\xa5 at fr\xc3\xb8ene var piggete, men med kroker i stedet for spisser. For eksempel ender kurvdekkbladene p\xc3\xa5 fruktene p\xc3\xa5 borre i en skarp krokspiss som hekter seg fast i dyr og mennesker som g\xc3\xa5r forbi slik at plantefr\xc3\xb8ene spres. _NEWLINE_Patentet stammer fra 1941, men ble til \xc3\xa5 begynne med ikke s\xc3\xa6rlig velsett, siden de f\xc3\xb8rste materialene ga d\xc3\xa5rlig virkning.\n_START_SECTION_\nBruk\n_START_PARAGRAPH_\nI dag finnes borrel\xc3\xa5ser p\xc3\xa5 klesplagg, skot\xc3\xb8y, vesker, tasker og annet der det er bra \xc3\xa5 ha en god kopling som er lett \xc3\xa5 \xc3\xa5pne og lukke og som kan tilpasses litt i lengde eller vinkel. Borrel\xc3\xa5sstrimler f\xc3\xa5s kj\xc3\xb8pt i metervis i et utall farger, og kan syes fast eller tapes/limes. Det vanligste materialet for borrel\xc3\xa5ser er nylon og polyester. Spesialversjoner med teflon, polyester og glass blir brukt i romfart._NEWLINE_Borrel\xc3\xa5ser er lette \xc3\xa5 feste og \xc3\xa5pne, noe som gj\xc3\xb8r dem vanskelige \xc3\xa5 bruke p\xc3\xa5 steder med h\xc3\xb8y strekkbelastning. Skofabrikanter har derfor gjerne f\xc3\xb8rt en festestrimmel gjennom et firkantet \xc2\xab\xc3\xb8ye\xc2\xbb eller en smygstol, og lagt strimmelen tilbake derfra f\xc3\xb8r borrel\xc3\xa5sfestet. Det meste av belastningen vil da ikke dra direkte p\xc3\xa5 borrel\xc3\xa5sen, slik at den holder lukkingen. Intensiv langvarig bruk vil likevel etterhvert slite ut festeevnen, slik at l\xc3\xa5sen kan bli up\xc3\xa5litelig. Hannkj\xc3\xb8nnsdelen av borrel\xc3\xa5sen kan dessuten slite p\xc3\xa5 andre t\xc3\xb8ydeler med ullen overflate, for eksempel ved maskinvask.'